ΨΗΦΙΣΜΑ ΤΟΥ 39ου ΣΥΝΕΔΡΙΟΥ ΤΗΣ ΟΙΕΛΕ ΓΙΑ ΤΗΝ ΕΠΑΝΑΦΟΡΑ ΣΣΕ

Η κατάσταση της ζωής των εργαζομένων είναι μπροστά σε μεγάλα προβλήματα και αδιέξοδα. Δίπλα στις μεγάλες απώλειες, την αφαίρεση κατακτήσεων, τη χειροτέρευση των όρων δουλειάς και ζωής, που προωθήθηκαν δήθεν ως προσωρινά μέτρα στα χρόνια της καπιταλιστικής κρίσης, των μνημονίων, έρχεται να προστεθεί η σημερινή κατάσταση των εργαζομένων που επιβεβαιώνει ότι η αντεργατική πολιτική, τα αντεργατικά μέτρα, είναι ένα μόνιμο εργαλείο, ένας κόφτης, για να κρατιούνται στα χαμηλότερα επίπεδα οι μισθοί, τα μεροκάματα, οι εργασιακές σχέσεις, για να ικανοποιηθούν οι απαιτήσεις του ΣΕΒ, της μεγαλοεργοδοσίας, για πάμφθηνη εργατική δύναμη.

Το ασφυκτικό πλαίσιο περιορισμού της δυνατότητας των εργαζομένων να πετύχουν με τον αγώνα τους βελτίωση των όρων δουλειάς, οι αντεργατικοί νόμοι για τον περιορισμό της απεργίας, τον έλεγχο της συνδικαλιστικής δράσης και των συνδικάτων είναι η προσπάθεια του κεφαλαίου και των δυνάμεών του να υπάρξει "σιγή νεκροταφείου".

Εμείς γνωρίζουμε καλύτερα από όλους ποιο είναι το δικό μας συμφέρον. Θα αγωνιστούμε με όλες μας τις δυνάμεις, ώστε οι δικές μας προτάσεις και διεκδικήσεις να μη μείνουν στα "αζήτητα", αλλά να γίνουν πραγματικότητα! Να γίνουν κουρελόχαρτο οι αντεργατικοί νόμοι και το δικό μας δίκιο να γίνει νόμος.

Απαιτούμε εδώ και τώρα επαναφορά ΣΣΕ και στον κλάδο της ιδιωτικής εκπαίδευσης.

Για όλους τους παραπάνω λόγους το συνέδριο της ΟΙΕΛΕ στηρίζει την πρόταση νόμου του ΠΑΜΕ για τις συλλογικές συμβάσεις.